Službeni glasnik Grada Osijeka br. 8A od 29. svibnja 2024.

Na temelju članka 4. stavka 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11 i 112/19), članka 34. stavka 1. točke 15. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21 i 5/21-pročišćeni tekst) na prijedlog pročelnice Ureda Grada te nakon savjetovanja s Povjerenikom Sindikalne podružnice gradske uprave Grada Osijeka, Gradonačelnik Grada Osijeka 29. svibnja 2024. donosi

P R A V I L N I K

o unutarnjem redu Službe - Unutarnje revizije 

I. 	OPĆE ODREDBE

Članak 1.

	Ovim pravilnikom utvrđuje se unutarnje ustrojstvo Službe - Unutarnje revizije (u daljnjem tekstu: Službe), nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad Službe kao neovisne ustrojstvene jedinice u skladu s propisima, Statutom i općim aktima Grada Osijeka.

Članak 2.

	U odredbama Pravilnika o unutarnjem redu Službe riječi i pojmovni sklopovi koji imaju rodno značenje bez obzira jesu li korišteni u muškom ili ženskom rodu, odnose se na jednak način na muški i ženski rod.
	U rješenjima kojima se odlučuje o pravima, obvezama i odgovornostima službenika i namještenika, kao i u potpisu pismena te na uredskim natpisima, naziv radnog mjesta navodi se u rodu koji odgovara spolu službenika, odnosno namještenika raspoređenog na radno mjesto.

II. 	UNUTARNJE USTROJSTVO

Članak 3. 

	Služba se ustrojava kao samostalna unutarnja ustrojstvena jedinica ustrojstveno i funkcionalno izravno odgovorna Gradonačelniku. 

III.	SISTEMATIZACIJA RADNIH MJESTA

Članak 4.

	Radna mjesta u Službi su:

1. NAZIV RADNOG MJESTA: PROČELNIK SLUŽBE

OSNOVNI PODACI O RADNOM MJESTU:
· KATEGORIJA RADNOG MJESTA: I. KATEGORIJA
· POTKATEGORIJA RADNOG MJESTA: GLAVNI RUKOVODITELJ
· KLASIFIKACIJSKI RANG: 1.

BROJ IZVRŠITELJA: 1
OPIS POSLOVA RADNOG MJESTA:
- 	upravlja i rukovodi poslovnom funkcijom unutarnje revizije (organizira i prati aktivnosti
poslovnih procesa unutarnje revizije) (50 %)
- 	obavlja savjetodavne i ostale poslove unutarnje revizije (25 %)
- 	obavlja pojedinačne unutarnje revizije nadziranjem i praćenjem odvijanja revizija i u
svojstvu voditelja ili člana tima (20 %)
- 	obavlja i druge poslove koje mu povjeri Gradonačelnik (5 %).

OPIS RAZINE STANDARDNIH MJERILA

POTREBNO STRUČNO ZNANJE: završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske struke, najmanje pet godina radnog iskustva na odgovarajućim poslovima od čega najmanje tri godine na poslovima unutarnje revizije ili revizije, stručno ovlaštenje ministra financija za obavljanje poslova unutarnje revizije u javnom sektoru, organizacijske sposobnosti i komunikacijske vještine potrebne za uspješno upravljanje Službom, položen državni ispit II. razine i poznavanje rada na računalu. 

SLOŽENOST POSLOVA: poslovi najviše razine jedinice koji uključuju planiranje, vođenje i kreiranje povjerenih poslova i doprinose razvoju jedinice i profesije unutarnjih revizora.

SAMOSTALNOST U RADU: samostalnost u radu i davanju stručnih mišljenja  o najsloženijim  stručnim pitanjima, ograničenu samo propisima.  

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stalna stručna komunikacija unutar i izvan  jedinice sa proračunskim korisnicima, trgovačkim društvima i ustanovama u vlasništvu Grada, Gradonačelnikom, Središnjom harmonizacijskom jedinicom Ministarstva financija. 

STUPANJ ODGOVORNOSTI I UTJECAJ NA DONOŠENJE ODLUKA: davanje stručnog mišljenja i savjeta s ciljem pružanja pomoći proračunskim korisnicima u ostvarivanju postavljenih ciljeva, kao i poboljšanju djelotvornosti procesa upravljanja rizicima sukladno propisima. Nadzire primjenu postupaka i metode rada službenika. 

2. 	NAZIV RADNOG MJESTA: VIŠI UNUTARNJI REVIZOR

OSNOVNI PODACI O RADNOM MJESTU:
0. KATEGORIJA RADNOG MJESTA: II. KATEGORIJA
0. POTKATEGORIJA RADNOG MJESTA: VIŠI SAVJETNIK-SPECIJALIST
0. KLASIFIKACIJSKI RANG: 2.

BROJ IZVRŠITELJA: 1

OPIS RADNOG MJESTA:
- 	obavlja pojedinačne unutarnje revizije sukladno planskim dokumentima i nalogu pročelnika Službe, u svojstvu voditelja ili člana revizorskog tima (60 %)
- 	obavlja savjetodavne i ostale poslove unutarnje revizije, sudjeluje u izradi strateških, godišnjih i operativnih planova, izvješća, programa praćenja provedbe preporuka i druge dokumentacije (35 %)
- 	obavlja i druge poslove koje mu povjeri pročelnik Službe (5 %).
OPIS RAZINE STANDARDNIH MJERILA

[bookmark: _Hlk153353096]POTREBNO STRUČNO ZNANJE: završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske struke, najmanje osam godina radnog iskustva na odgovarajućim poslovima od čega najmanje četiri na najsloženijim poslovima iz odgovarajućeg područja, a osobito sudjelovanje u izradi i provedbi propisa, strategija i drugih akata, višegodišnje izvrsno rješavanje predmeta, objavljeni znanstveni i stručni radovi, stručno ovlaštenje ministra financija za obavljanje poslova unutarnje revizije u javnom sektoru, komunikacijske vještine, položen državni ispit II. razine i poznavanje rada na računalu 

SLOŽENOST POSLOVA: obavljanje  najsloženijih zadataka pojedinačne revizije kao voditelj revizorskog tima te pružanje savjeta i pomoći korisnicima proračuna u cilju poboljšanja procesa upravljanja rizicima. 

SAMOSTALNOST U RADU:  kao voditelj revizorskog tima samostalan je u radu sukladno propisima i uputama pročelnika Službe. 

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stalna stručna komunikacija unutar i izvan Službe s proračunskim korisnicima, trgovačkim društvima i ustanovama u vlasništvu Grada i Središnjom harmonizacijskom jedinicom Ministarstva financija.  

STUPANJ ODGOVORNOSTI I UTJECAJ NA DONOŠENJE ODLUKA:  odgovara za: primjena postupaka i metoda rada u skladu s propisima i internim aktima i za korištenje materijalnih resursa. Davanje pojedinačnih stručnih mišljenja i pomoći proračunskim korisnicima u ostvarivanju postavljenih ciljeva, kao i poboljšanju djelotvornosti procesa upravljanja rizicima sukladno propisima.

3.	NAZIV RADNOG MJESTA: POMOĆNI UNUTARNJI REVIZOR

OSNOVNI PODACI O RADNOM MJESTU:
0. KATEGORIJA RADNOG MJESTA: II. KATEGORIJA
0. POTKATEGORIJA RADNOG MJESTA: SAVJETNIK 
0. KLASIFIKACIJSKI RANG: 5.

BROJ IZVRŠITELJA: 1

OPIS RADNOG MJESTA:
- 	obavlja pojedinačne unutarnje revizije sukladno planskim dokumentima i nalogu pročelnika Službe u svojstvu člana revizorskog tima, vodi evidenciju danih preporuka  i njihove provedbe i o tome izvještava pročelnika, obavlja stalnu stručnu komunikaciju koja je vezana  za pojedinačne revizije i provedbu godišnjeg plana unutarnje revizije (60 %)
- 	obavlja savjetodavne i ostale poslove unutarnje revizije (35 %)
- 	obavlja i druge poslove koje mu povjeri pročelnik Službe (5 %).

OPIS RAZINE STANDARDNIH MJERILA


POTREBNO STRUČNO ZNANJE: završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske struke, najmanje tri godine radnog iskustva na odgovarajućim poslovima, stručno ovlaštenje ministra financija za obavljanje poslova unutarnje revizije u javnom sektoru, komunikacijske vještine, položen državni ispit II. razine i poznavanje rada na računalu. 

SLOŽENOST POSLOVA: izrada dokumenata pojedinačne revizije te pružanje savjeta i pomoći korisnicima proračuna u cilju poboljšanja procesa upravljanja rizicima. 

SAMOSTALNOST U RADU: samostalan radu sukladno propisima uz povremeni nadzor i upute pročelnika Službe. 

STUPANJ SURADNJE S DRUGIM TIJELIMA I KOMUNIKACIJE SA STRANKAMA: stalna stručna komunikacija unutar i izvan jedinice s proračunskim korisnicima, trgovačkim društvima i ustanovama u vlasništvu Grada i Središnjom harmonizacijskom jedinicom Ministarstva financija.  

STUPANJ ODGOVORNOSTI I UTJECAJ NA DONOŠENJE ODLUKA:  odgovara za primjenu postupaka i metoda rada u skladu s propisima i internim aktima i za korištenje materijalnih resursa. Davanje pojedinačnog stručnog mišljenja  proračunskim korisnicima u ostvarivanju postavljenih ciljeva

IV.	OSTALA PITANJA OD ZNAČAJA ZA RAD SLUŽBE 

Članak 5.

	U obavljanju poslova i zadataka iz djelokruga Službe, službenici imaju prava, obveze i odgovornosti u skladu sa zakonom, općim aktima tijela Grada te ovim pravilnikom.

Članak 6.

	Osim lakih povreda službene dužnosti propisanih zakonom, lake povrede službene dužnosti su:
1. bez opravdanog razloga neizvršavanje naloga i naputaka za rad pročelniku daje  gradonačelnik i zamjenik gradonačelnika odnosno službenicima pročelnik Službe, kao i neizvršavanje naloga bez opravdanog razloga u zadanom roku
1. nedolično ponašanje prema čelniku tijela, nadređenom i drugim službenicima i namještenicima
1. nekorektan odnos prema drugim službenicima i namještenicima
1. nesavjesno, neodgovorno i nemarno obavljanje povjerenih poslova
1. odbijanje pružanja stručne pomoći nadređenog službenika drugim, posebno novoprimljenim službenicima i namještenicima
1. iznošenje neistina o drugim zaposlenicima koje mogu štetiti ugledu i dostojanstvu zaposlenika ili ugledu gradske uprave
1. neracionalno korištenje telefona, interneta i drugih povjerenih sredstava rada
1. utvrđena razina alkohola u krvi viša od 0,0 g/kg odnosno više od 0,0 miligrama u litri izdahnutog zraka za vrijeme radnog vremena
1. odbijanje podvrgavanja službenika alkotestu za vrijeme radnog vremena
1. pušenje, odnosno upotreba duhanskih proizvoda u službenim prostorijama gradske uprave.
Lake povrede službene dužnosti iz prethodnog stavka, točke 4., odnose se na osobito blage slučajeve djela koja sadržavaju obilježja nekih od teških povreda službene dužnosti propisanih u članku 46. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11 i 112/19), ako osoba ovlaštena za pokretanje postupka zbog teške povrede službene dužnosti procijeni da nije svrhovito pokretati postupak zbog teške povrede službene dužnosti. 

Članak 7.

Službenici su obvezni tajne podatke, koji su kao takvi utvrđeni zakonom ili drugim propisom ili općim aktom, za koje su saznali obavljajući poslove i zadatke njihovog radnog mjesta ili ako su na bilo koji način u vezi s radom u Gradu Osijeku došli u kontakt s istima, čuvati na način propisan zakonom odnosno ne smiju ih priopćavati niti učiniti dostupnim neovlaštenim osobama.

Članak 8.

Pročelnik službe dužan je obavljanje poslova i zadataka iz djelokruga Službe organizirati na način koji osigurava efikasno i racionalno ostvarivanje cilja i svrhe zbog kojih je Služba osnovana.

V. 	PRIJELAZNE I ZAVRŠNE ODREDBE

Članak 9. 

	Službenici zatečeni u radu Službe na dan stupanja na snagu ovog pravilnika nastavljaju raditi na svojim dosadašnjim radnim mjestima te zadržavaju plaću i druga prava prema dotadašnjim rješenjima.
	Rješenje o rasporedu na radno mjesto odnosno rješenje o stavljanju na raspolaganje, sukladno odredbama zakona i pravilnika, donosi se u roku od dva mjeseca od stupanja na snagu ovoga pravilnika o unutarnjem redu.

Članak 10.

	Stupanjem na snagu ovog pravilnika prestaje važiti Pravilnik o unutarnjem redu Unutarnje revizije Grada Osijeka (KLASA: 023-05/15-01/9, URBROJ: 2158/01-02-15-5 od 17. srpnja 2015. i Službeni glasnik Grada Osijeka br. 15/21, 11/23 i 1/24).

Članak 11.

Ovaj pravilnik stupa na snagu 31. svibnja 2024.

KLASA: 024-03/24-01/24
URBROJ: 2158-1-02-24-4
Osijek, 29. svibnja 2024.

